projecte-aina/catalan_government_crawling huggingface dataset:
Al setembre, llegim 'Mentida' de Care Santos.
Comunitat lectora virtual perquè pugueu gaudir des de casa a través de Tellfy, una app de comunicació instantània que garanteix la privacitat de les teves dades personals.
Les lectures seran accessibles a eBiblio, el servei de préstec de documents digitals del Sistema de Lectura Pública de Catalunya.
Aquest estiu us proposem el cicle "Autores busquen joves lectors/es" dues sessions, conduïdes per escriptores de literatura juvenil que compartiran amb els lectors una de les seves obres.
El mes de setembre, l'escriptora Care Santos compartirà amb els lectors la seva novel·la Mentida, guanyadora del Premi Edebé de literatura juvenil l'any 2015.
La Xènia lluita per treure bones notes, però des de fa un temps el seu rendiment és més baix.
I és que s'ha enamorat, però no d'un noi del seu entorn, sinó d'un fantasma, d'una veu sorgida d'Internet amb la qual comparteix la seva passió per la lectura.
Com que la Xènia és decidida i el seu amor virtual no vol quedar amb ella, es proposa sorprendre'l, de manera que comença les seves investigacions amb les poques dades de les quals disposa...
Qui és en realitat la seva ànima bessona?
Aviat un paquet inesperat li revelarà la identitat del noi amb el qual va compartir les seves més íntimes emocions.
El paquet prové de la presó de menors i conté la història d'un assassí.
Care Santos va néixer a Mataró (Barcelona) l'any 1970.
Ha publicat nombroses novel·les per adults.
El 2014 va guanyar el Premi de les Lletres Catalanes Ramon Llull amb la novel·la Desig de xocolata i el 2017 el Premio Nadal amb Media vida.
També ha obtingut importants guardons en el camp de la literatura per a joves amb obres com Mentida (Premi Edebé 2015), No preguntis qui sóc (Premi Joaquim Ruyra 2013), Un camí dins la boira (Premi Ramon Montaner 2006) i Hot dogs (Premi gran Angular 2000).
Ha escrit també nombrosos títols de literatura infantil.
El mes d'agost, l'escriptora Laia Aguilar ha compartit amb els lectors la seva novel·la Wolfgang (extraordinari), premiada l'any 2016 amb el VI Premi Carlemany.
"El Wolfgang té 11 anys i un coeficient intel·lectual de 152.
Li agrada fer llistes de coses impossibles, esbrinar com es viatja a Neptú o fabular sobre convertir-se en un gran pianista.
El dia que la seva mare mor, li toca anar a viure amb el desconegut del seu pare i inicia un pla per fugar-se a la millor acadèmia de música del món.
Durant el viatge descobrirà qui és realment el seu pare, i quin secret familiar li amaguen els "grans".
El Wolfgang qüestionarà en tot moment el món dels adults des d'uns ulls intel·ligents, distants i crítics".
Laia Aguilar (Barcelona, 1976), és escriptora, guionista de sèries de televisió i professora a l' Escola d'Escriptura de l'Ateneu Barcelonès.
El 2016 guanya el Premi Carlemany per al foment de la lectura, amb la novel·la juvenil Wolfgang (extraordinari) i l'any 2018 publica Juno la seva segona obra adreçada al públic juvenil.
Aquest 2020 rep el 52è Premi Josep Pla de narrativa per Pluja d'estels, una novel·la per a adults.
Les històries de vampirs, la fantasia i les aventures, el rerefons històric i la cultura pop.
Aquests són alguns dels ingredients que reuneix 'Les històries naturals' de Joan Perucho, un text que ens seduirà per la seva lleugeresa i que, alhora, ens permetrà practicar tècniques d'escriptura basant-nos en el mite del vampir i la seva penetració en el nostre imaginari popular.
Us animeu a escriure el vostre relat de vampirs?
Aquest 2020 — any del centenari del naixement de Perucho — us proposem fer una immersió a un dels textos que ja és un clàssic de la literatura postmoderna catalana i del qual en podrem extreure diverses pràctiques de narrativa.
Al setembre llegim 'Un dia de caça' de Gerard Guix i 'La vídua' de Fiona Barton
Comunitat lectora virtual perquè pugueu gaudir des de casa a través de Tellfy, una app de comunicació instantània que garanteix la privacitat de les teves dades personals.
SETEMBRE: Novel·la criminal 3 (Estirant el fil del crim).
Estirar el fil del crim sovint comporta sorpreses quan el relat posa la mirada en personatges que no haurien de ser el protagonistes de la trama.
Dues maneres d'afrontar el plantejament de la història i dues maneres d'aprofundir en aspectes sovint invisibles de la nostra societat.
JULIOL: Novel·la criminal 1 (Estirant el fil del crim).
El model clàssic de la novel·la policial ens mostra un detectiu o un policia que segueix el fil d'un crim per desvelar el misteri i identificar el criminal.
Al llarg del mes de juliol llegirem un clàssic i una obra contemporània i comentarem semblances i diferències entre dues novel·les en què l'autor adopta procediments del tot diferents per mostrar-nos com es desvela el secret.
Conan Doyle El gos dels Baskerville.
AGOST: Novel·la criminal 2 (Estirant el fil del crim).
Estirar el fil del crim a la manera clàssica per descobrir l'assassí o trobar un crim estirant el fil de la vida quotidiana.
Dues maneres d'afrontar el plantejament d'unes novel·les que ens mostren les entranyes més fosques i sovint invisibles de la nostra societat.
Al setembre llegim 'La solitud dels nombres primers' de Paolo Giordano
SETEMBRE: La solitud dels nombres primers de Paolo Giordano.
Aquesta novel·la utilitza la metàfora de les matemàtiques i dels nombres primers per presentar-nos dos personatges, Alice i Mattia.
L'autor permet que entenguem perfectament la seva psicologia, els acompanyem i veiem com tot i la gran atracció que els uneix, la vida els posa a prova.
Entre els nombres primers n'hi ha que encara son més especials, son aquells que els matemàtiques anomenen els primers bessons, doncs no obstant encara que resten propers, sempre els separa un nombre parell.
Una novel·la ben construïda i a la vegada molt delicada.
La conductora del club informarà dels dies.
JULIOL: Seda d'Alessandro Baricco.
El mateix autor va definir la seva obra dient que és una història, no una novel·la o un conte, una història, però tampoc una història d'amor, si no hauria valgut la pena explicar-la, són moltes coses més.
Quan no tenim un nom per definir les coses, aleshores utilitzem les històries.
Aquesta obra és delicada, breu, però extremadament intensa.
És un gran haiku resistent i suau com la seda.
La lectura de Seda ens transporta a uns sentiments i una pau desconegudes i alhora molt properes.
Aquesta novel·la és atrevida, posa llum a sentiments que sovint es volen amagar.
Dues amigues, un barri més aviat pobre de Nàpols creixen juntes i experimenten juntes.
Ens dibuixa un retrat sentimental de l'experiència femenina, la rivalitat, l'amistat com no s'havia vist mai abans en la literatura.
Dues protagonistes i un món nou.
El misteri sobre qui és realment l'autora, ajuda a fer créixer encara més l'interès per aquesta obra i les següents que la segueixen.
Algú ha escrit sobre sentiments d'una manera sincera però sembla que se n'amaga.
SETEMBRE: Club de lectura virtual de còmics: festes estranyes
Inici de la lectura: dimecres, 3 de setembre
Comentari: dijous, 17 de setembre de 2020 a les 17 h
Dos nois van a una festa plena de noies que es comporten d'una manera ben peculiar i són molt més del que semblen.
La intenció inicial que tenen ells d'anar-hi a lligar es veurà alterada per l'entrada en aquesta estranya festa.
Fabio Moon dibuixa aquesta adaptació en còmic d'un relat de l'escriptor Neil Gaiman en què es barregen costumisme i màgia a parts iguals, com ja ens té habituats el creador de l'univers de Sandman.
JULIOL: Club de lectura virtual de còmics: passejos onírics
Inici de la lectura: divendres 3 de juliol
Comentari: dijous, 16 de juliol de 2020 a les 17 h
Napoleón Cavallo es desperta al llit de la seva veïna Linh Yu i no sap com hi ha anat a parar.
Com hi ha entrat si la porta de l'habitació estava tancada?
Aquest estrany succés és el punt de partida d'un esdeveniment peculiar que afectarà tot el veïnat i que provocarà la proliferació de passejos onírics nocturns.
El conegut guionista belga Zidrou ens explica aquesta història i els llapis de la dibuixant Mai Egurza els trasllada a la vinyeta en un deliciós conjunt que ens fa viatjar pel món dels somnis.
AGOST: Club de lectura virtual de còmics: detectius particulars
Inici de la lectura: dilluns, 3 d'agost
Comentari: dijous, 13 d'agost de 2020 a les 17 h
Dex Parios és una investigadora privada amb uns mètodes particulars per resoldre els casos i que no passa per un bon moment.
Això pot canviar quan li encarreguen que trobi la filla de la propietària del casino que ha desaparegut.
És la seva oportunitat per sortir del pou.
O potser per embolicar-ho tot una mica més?.
El conegut guionista Greg Rucka forma tàndem amb el dibuixant Matthew Southworth en aquesta història que farà les delícies dels aficionats a la novel·la negra.
Inscripcions Obertes al taller 'La Metàfora com a eina de comunicació en el dia a dia.
La Metàfora com a eina de comunicació en el dia a dia.
Les metàfores són una eina molt poderosa per influir en els pensaments i les emocions de les persones.
No només per fer dormir un infant, també per ensenyar-li un valor de vida.
No només per entretenir a un adult dins una sala de cinema, també per emocionar-lo davant d'una injustícia històrica o per proposar-li una direcció de futur.
A tots ens agraden les històries.
Tots quedem atrapats per un bon conte, una anècdota divertida, fins i tot per un acudit enginyós.
En aquest taller aprendrem a dissenyar metàfores per tal d'utilitzar-les per a influir en les persones del nostre entorn, per posar una idea en la seva ment o per emocionar-les, per ajudar-les a prendre decisions o per regalar un missatge d'esperança.
Ramón Rodríguez, director de l'Institut Català de PNL.Resp
Responsable de programes de formació per institucions públiques i organitzacions privades.
Master Trainer en Programació Neurolingüística i Coach Generatiu.
Especialista en canvis conversacionals.
El Viatge de l'Heroi: una metodologia de canvi personal i professional.
Tots nosaltres ens trobem enmig d'un viatge, d'una aventura, d'un camí ple de perills i d'oportunitats, de monstres, de companys, de mentors, de tresors per descobrir.
Joseph Cambpell, antropòleg, va dir que totes les històries, totes les vides, són un Viatge de l'Heroi.
I que totes les vides comparteixen els mateixos elements, els mateixos personatges.
Llavors, ¿podem predir el següent capítol?.
En aquest taller aprendrem a identificar el nostre propi viatge de l'heroi per tal de tenir un major coneixement de nosaltres mateixos i una major capacitat de decisió i influència en el nostre futur, en la nostra pròpia vida i en la de les persones del nostre entorn.
Que no ens venguin la moto: Introducció al Pensament Crític.
Contínuament ens bombardegen centenars, milers de dades, notícies, opinions, secrets desvetllats, rumors... és per tant difícil distingir entre la veritat i la mentida, entre les bones intencions i les no tan bones, entre les opinions vàlides i les mal argumentades.
I també és difícil fer-se una opinió pròpia de la realitat sense caure en errors, en enganys, en falses realitats.
En aquest taller aprendrem a analitzar les experiències que ens arriben del món i a qüestionar les notícies i les opinions, les idees que ens volen fer creure o que ja creiem.
Aprendrem a posar en dubte els missatges de tot tipus (discursos polítics, anuncis publicitaris, comentaris sobre l'actualitat, etc.) per tal de detectar errors, malentesos, Fake News, intents de manipulació...fins i tot posarem en dubte els nostres propis pensaments, per tal de ser més conscients i més lliures...
Després d'un llarg confinament, ens alegra poder oferir-vos de nou el DOCS BCN del MES.
Malauradament encara no podem reobrir la sala on es feien les projeccions presencials a la Biblioteca, però us oferim una alternativa que, donades les circumstàncies sanitàries, compleix totes les garanties de seguretat: el visionat en línia dels documentals.
Per qualsevol dubte o aclariment, contacteu amb nosaltres a través del correu electrònic: [EMAIL]
Hem inclòs al calendari per aquesta tardor, els dos documentals que no es van poder projectar a la Biblioteca els mesos de març i abril.
Per això, a l'octubre i el novembre podreu gaudir de 2 documentals.
Recordeu que a la Biblioteca disposem d'una bona col·lecció de cinema documental que us podeu endur en préstec.
Divendres 9, dissabte 10 i diumenge 11 d'octubre.
Cinc venedores ambulants d'El Salvador exposen les seves vides en un taller de teatre.
Allà parlen de les seves vivències als mercats i a les seves llars, la qual cosa els permet reviure els traumes que han patit al llarg de la seva vida.
Divendres 30, dissabte 31 d'octubre i diumenge 1 de novembre.
Des del 2012, quan van fugir de la guerra de Síria, la petita Marwa i la seva família viuen al camp de refugiats de Zaatari, a Jordània.
En el seu dia a dia, la Marwa és un esperit alegre i obert que no entén res de murs ni de barrots.
El pas de la infantesa a l'adolescència la portarà a afrontar nous reptes per sobreviure en un entorn on, malgrat tot, la vida continua.
En una regió remota i muntanyosa dels Balcans, l'Hatidze Muratova viu amb la seva mare malalta en un poblet sense carreteres, ni electricitat ni aigua corrent.
Ella es dedica a criar colònies d'abelles en uns cistells fets a mà que deixa amagats entre les roques.
Gràcies a un ritual secret, el preuat líquid que produeixen no s'esgota mai.
Versió en anglès, japonès, italià i alemany.
Subtítols en català, castellà i anglès.
Quan Chuck compra Harmony, la seva futura parella robot, poc s'espera que li agradin els llibres i conversar sobre temes transcendentals.
A Japó, el robot Pepper arriba a la llar de l'àvia Sakurai per fer-li companyia, però resulta ser força despistat...
Els robots son les noves criatures del planeta terra.
Estem preparats per introduir la intel·ligència artificial a les nostres vides?.
Subtítols: català, castellà i anglès.
Un impactant retrat de les dones filipines que es veuen obligades a marxar a l'estranger per guanyar-se la vida fent de mainaderes i treballadores de la llar.
La mirada de la directora Sung-a Yoon, barreja d'humor negre i denúncia social, posa en evidència una forma encoberta d'esclavitud moderna.
La Biblioteca amplia la capacitat de punts d'estudi i accés a Internet posant a la vostra disposició 23 llocs d'estudi i 4 ordinadors d'accés a Internet.
Per poder accedir-hi cal fer la reserva del servei a través del formulari que trobareu a la nostra pàgina web.
En cas de no poder utilitzar el formulari, també ho podeu fer la reserva per telèfon al 977 240331 o correu electrònic a [EMAIL].
A partir del dimarts 13 d'octubre habilitem:
Només es permet fer 1 reserva per persona al dia.
Si el dia que heu reservat no podeu venir, us agrairem que ens aviseu per deixar el servei lliure a una altra persona.
La reserva només es guarda 15 minuts.
Si passat aquest temps, no heu vingut a la Biblioteca, la reserva quedarà anul·lada.
Després de cada ús, i al llarg de l'horari d'obertura, es procedirà a la desinfecció de l'espai.
A l'entrada haureu d'acreditar-vos amb el vostre carnet de biblioteca.
Recordeu que durant l'estada a la Biblioteca cal portar posada la mascareta en tot moment i guardar la distància de seguretat d'1'5 m.
Amb la col·laboració de l'Escola de Lletres.
El 23 d'octubre, Gianni Rodari, el mag de les paraules fa 100 anys i quin homenatge millor que trobar-nos a la biblioteca per inventar històries, tal i com ell ens va ensenyar?
Emprenem el vol amb les paraules?
Embastem històries, cosim aventures impossibles, viatgem sobre un paper en blanc?
La Fantàstica ens està esperant!
A la taula hi jeien llibres, un quadern i el llapis blau.
Tot d'un plegat, d'entre les pàgines de La gramàtica de la fantasia, en Gianni Rodari va treure el nas.
O et penses, senyoreta, què ets massa gran per a continuar jugant?
Haig d'enllestir un curs, i les noies i els nois son a punt d'arribar.
Els ulls se li acabaven d'il·luminar.
Així jugarem tots, plegats... vaaaaaaaa... que faig 100 anys...
I ja tenia al follet Rodari pujant-me pel braç, saltant amunt i avall, rient entremaliat...
Com hagués pogut dir-li que no?
Sempre que ell treia el nas les històries més meravelloses començaven a néixer com per art de màgia.
La Muntsa Plana i Valls és artista i arterapeuta.
Conta i inventa històries des que era ben petita.
Ha creat històries amb totes les arts: amb la dansa, amb el seu violoncel i el seu piano, i també en els seus tallers d'escriptura, d'escultura i de pintura que imparteix.
La Sala infantil de la Biblioteca Pública de Tarragona obre el període d'inscripció de la programació trimestral dels clubs de lectura infantils i juvenils adreçats a infants i joves de 7 a 14 anys.
Els clubs de lectura d'aquesta tardor estan conduïts per professionals al voltant del llibre i la lectura del nostre territori: Muntsa Plana, Joan Rioné, Silvia Palazón, Agustí Farré i Imma Pujol, bibliotecària de la Biblioteca Pública de Tarragona.
La Sala infantil aposta amb aquesta programació per oferir als seus lectors una de les activitats més apreciades per les famílies i els infants.
Per a formalitzar la inscripció cal adreçar-se personalment, per correu electrònic o telefònicament a la biblioteca.
Les reunions presencials es faran seguint totes les mesures de seguretat per a la prevenció de la Covid-19, respectant els aforaments prescrits i les mesures de distància social, neteja de mans i ús de màscara.
Demaneu els llibres o materials que vulgueu consultar de la Biblioteca, siguin dels fons locals, hemerogràfics, patrimonials o altres exclosos de préstec.
Us localitzarem els fons, ens posarem en contacte amb vosaltres per concretar el dia i hora que més us convingui, i us habilitarem un espai per tal que els pugueu consultar; ens podeu indicar les preferències horàries; necessitem però un número de telèfon de contacte per tal de poder tancar la consulta.
Haureu de trametre la consulta per correu electrònic ( [EMAIL] )
Ens comprometem a respondre en 48 hores, tret de festius i caps de setmana.
Sigueu molt concrets en les peticions.
Queden excloses del servei les consultes que impliquin recomanacions, interpretacions o recerques exhaustives.
Es pot accedir als diferents catàlegs on trobareu els fons de la Biblioteca Pública de Tarragona:
La Biblioteca Local aplega llibres, fulletons, revistes, dossiers de premsa... i materials diversos que tenen en comú informar sobre temes relacionats amb les comarques de Tarragona: des de la població fins a la història, passant pels resultats d'unes eleccions o bé referències i obres d'escriptors i personantges vinculats a les nostres comarques...
A disposició dels lectors hi ha vora de 25000 registres bibliogràfics, la majoria dels quals, uns 4000 registres, corresponen a articles de revistes.
Podeu utilitzar el servei de referència virtual Documenta't a la Secció Local per fer preguntes i consultes referents a les comarques de Tarragona i també per a la recerca de fons local.
Per qualsevol altra informació d'àmbit local, consulteu el bloc BPT & TGN: cultura i patrimonis.
Una gran part són a les prestatgeries de la secció i la resta als dipòsits en raó del seu caràcter patrimonial.
Hi ha també fons de consulta i fons, format per exemplars duplicats, en préstec.
Articles de publicacions periòdiques i altres buidats
Estan entrats al catàleg ARGUS com a registres bibliogràfics independents.
Hi trobem articles de publicacions periòdiques editades per centres d'estudi, alguns capítols de monografies i, també, comunicacions i ponències publicades en actes de congressos.
A través de la consulta del nostres catàlegs es troba la referència concreta al llibre, a la revista, al recull o al diari en què han estat publicats.
Entre els anys 1987 i 1997 es van elaborar dossiers de premsa, tant local com nacional, a base de fotocòpies de notícies sobre temes d'actualitat de les nostres comarques (centrals nuclears, indústria petroquímica, producció de fruits secs...).
A partir de 1998 es va posar en funcionament la Base de dades de premsa local i comarcal, hereva d'aquells primers dossiers, ja que s'hi mantenen els temes considerats d'interès.
La base de dades és referencial, i a partir dels 2005 es poden consultar les notícies a temps complet.
Es disposa d'un fons de més de 2000 títols de publicacions periòdiques publicades des de 1897 a les nostres comarques.
Són de tota mena: butlletins interns d'entitats, premsa política, revistes satíriques, butlletins municipals, revistes escolars...
Ho podreu trobar tot al catàleg.
La Biblioteca Pública de Tarragona agraeix les donacions de llibres i documents per tal de completar i ampliar el fons bibliogràfic i posar-lo a disposició de tots els lectors.
La Biblioteca es reserva el dret d'admissió del material bibliogràfic donat tant per institucions com per particulars.
Es valorarà l'interès, la utilitat i la idoneïtat per a la nostra col·lecció.
Els usuaris interessats en fer donacions, ho poden fer adreçant-se al bibliotecari responsable al taulell de préstec, i seguint els criteris establerts per la biblioteca.
És imprescindible que els documents estiguin:
**Per donacions de més de 50 volums, caldrà concertar una entrevista prèvia amb el bibliotecari responsable.
La Biblioteca es reserva el dret a desestimar els materials, a redistribuir-los o a esporgar-los si ho veu necessari, en funció de la política de la nostra col·lecció.